Document ID: 32006D0210

KOMISSION PÄÄTÖS,
tehty 28 päivänä helmikuuta 2006,
kansallisten sääntelyasiantuntijoiden korkean tason ryhmän perustamisesta
(2006/210/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Komissio antoi 16 päivänä maaliskuuta 2005 tiedonannon Parempaa sääntelyä kasvun ja työllisyyden edistämiseksi Euroopan unionissa (1), jossa se ilmoitti aikovansa perustaa vuonna 2005 kansallisten sääntelyasiantuntijoiden korkean tason ryhmän parempaa sääntelyä koskevien toimenpiteiden kehittämiseksi kansallisella ja EU:n tasolla.
(2)
Ryhmän tehtävänä on neuvoa komissiota sääntelyn parantamista yleisesti koskevissa kysymyksissä. Se ei anna lausuntoja yksittäisten lainsäädäntöehdotusten kehittämistä koskevista aloitteista tai hankkeista.
(3)
Ryhmä muodostuu komission jäsenvaltioiden ehdotuksesta nimittämistä korkean tason kansallisista asiantuntijoista, ja se on avoin liittymässä olevien maiden tarkkailijoille.
(4)
Sen vuoksi olisi perustettava kansallisten sääntelyasiantuntijoiden korkean tason ryhmä ja määritettävä yksityiskohtaisesti sen tehtävät ja rakenne,
ON PÄÄTTÄNYT SEURAAVAA:
1 artikla
Komissio perustaa asiantuntijaryhmän, jonka nimi on ”kansallisten sääntelyasiantuntijoiden korkean tason ryhmä”, jäljempänä ’ryhmä’.
2 artikla
Tehtävä
Komissio voi kuulla ryhmää kaikista sääntelypolitiikan parantamista koskevissa kysymyksissä ja tähän liittyvien toimien kehittämisessä sekä kansallisella että EU:n tasolla.
Ryhmän tehtävänä on
-
luoda tehokas yhteys komission ja tärkeimpien kansallisten viranomaisten välille, jotta se auttaa komissiota parantamaan yritysten, teollisuuden, kuluttajien, työmarkkinaosapuolten ja yleensä kansalaisten oikeudellista toimintaympäristöä,
-
edistää sekä EU:n että kansallisella tasolla parempaa sääntelyä koskevista kysymyksistä kehitettyjen parhaiden käytänteiden levittämistä EU:ssa,
-
vahvistaa komission ja jäsenvaltioiden välistä yhteistyötä sääntelyn kansallisen toteutuksen parantamiseksi; erityisesti tarkastella yhdessä, kuinka EU:n lainsäädäntö on siirretty osaksi kansallista lainsäädäntöä ja kuinka sitä pannaan täytäntöön jäsenvaltioissa (lisävaatimusten tai -menettelyjen käyttöönotto lainsäädännön voimaansaattamisvaiheessa),
-
edistää jäsenvaltioiden kansallisten Lissabon-ohjelmien yhteydessä vertailuanalyysin perustana toimivien johdonmukaisten yhteisten indikaattorien kehittämistä, jotta oikeudellisen toimintaympäristön laadun parantamista voidaan seurata sekä EU:n tasolla että jäsenvaltioissa,
-
neuvoa komissiota sääntelyn parantamista yleisesti koskevissa kysymyksissä, joita ovat erityisesti seuraavat: yksinkertaistaminen, taloudellisten, sosiaalisten ja ympäristövaikutusten arviointi hallintokulut mukaan luettuna, kuulemiskäytännöt sekä erilaiset säädöstyypit.
3 artikla
Kokoonpano - Nimeäminen
1. Komissio antaa komission pääsihteerin tehtäväksi nimetä ryhmän jäsenet jäsenvaltioiden ehdottamista ehdokkaista.
2. Ryhmään on kuuluttava yksi tai poikkeustapauksissa (2) kaksi jäsentä jäsenvaltiota kohti. Komission pääsihteeri voi jäsenvaltion ehdotuksesta nimetä sijaisia, jotka voivat ilman eri toimenpiteitä korvata poissaolevat tai estyneet jäsenet.
3. Tähän sovelletaan seuraavia säännöksiä:
-
jäsenet ovat julkisviranomaista edustavia korkean tason virkamiehiä, joilla on kokemusta asianomaiselta alalta,
-
jäsenet nimetään yhden vuoden toimikaudeksi, joka voidaan uusia. Heidän on toimittava tehtävässään, kunnes heidän tilalleen nimetään uusi jäsen tai heidän toimikautensa päättyy,
-
jäsenille, jotka eivät pysty enää osallistumaan tehokkaasti ryhmän työhön, jotka eroavat tai jotka eivät täytä tämän artiklan ensimmäisessä tai toisessa luetelmakohdassa tai Euroopan yhteisön perustamissopimuksen 287 artiklassa mainittuja edellytyksiä, voidaan nimittää seuraaja jäljellä olevaksi toimikaudeksi,
-
nimettyjen jäsenten nimet julkaistaan komission verkkosivuilla.
4 artikla
Toiminta
1. Ryhmän puheenjohtajana toimii komissio.
2. Ryhmä voi komission kanssa asiasta sovittuaan perustaa alaryhmiä tarkastelemaan tiettyjä aiheita ryhmän määrittelemien tehtävien mukaisesti. Alaryhmät lakkautetaan heti kun ne ovat täyttäneet tehtävänsä.
3. Puheenjohtaja voi kutsua ryhmän tai alaryhmien kokouksiin asiantuntijoita, joilla on erityisasiantuntemusta jostakin asialistalla olevasta aiheesta, tai tarkkailijoita, jotka voivat olla myös liittymässä olevista maista (3).
4. Tietoja, jotka on saatu ryhmän tai alaryhmän toimintaan osallistumisen kautta, ei saa paljastaa, jos komissio edellyttää luottamuksellisuutta.
5. Ryhmä ja sen alaryhmät kokoontuvat yleensä jossakin komission tai sen osastojen käyttämässä tilassa komission vahvistamien menettelyjen ja aikataulun mukaisesti. Komissio huolehtii sihteeristön tehtävistä.
6. Ryhmä vahvistaa työjärjestyksensä komission laatiman työjärjestyksen mallin pohjalta (4).
7. Komissio huolehtii ryhmän ja tämän päätöksen 4 artiklan 2 kohdan mukaisesti perustettavien alaryhmien sihteeristön tehtävistä.
8. Komission yksiköt voivat julkaista Internetissä ryhmän tiivistelmiä, päätelmiä, päätelmien osia tai valmisteluasiakirjoja ryhmän työkielellä tai työkielillä. Valmisteluasiakirjat julkaistaan erikielisten toisintojen saatavuuden mukaan.
5 artikla
Kokouskulut
Ryhmän jäsenten, asiantuntijoiden ja tarkkailijoiden sellaiset matkakulut ja tarvittaessa oleskelukulut, jotka liittyvät ryhmän toimintaan, korvataan ulkopuolisille asiantuntijoille maksettavia korvauksia koskevien komission sisäisten sääntöjen mukaisesti. Komissio maksaa korvauksia yhdelle kansallisten sääntelyasiantuntijoiden korkean tason ryhmän jäsenelle jäsenvaltiota kohti. Jäsenet eivät saa palkkiota tehtäviensä hoidosta.
Kokouskulut korvataan komission vastuuyksiköitten ryhmälle varaaman vuositalousarvion rajoissa.
6 artikla
Voimaantulo
Tämä päätös tulee voimaan päivänä, jona komissio tekee sen. Sitä sovelletaan 31 päivään joulukuuta 2009.
Tehty Brysselissä 28 päivänä helmikuuta 2006.

Labels: 11
9
5
15